Vrystaatliga: Twee driekunste in honderdtalAlbei vleuels het driekunste behaal in die honderdtal wat die Shimlas Saterdag op Shimlapark teen Crusaders in die Vrystaatse Stadsliga aangeteken het. Die studente, wat deur die oud-Springbok Hendro Scholtz afgerig word, was rustyd reeds met 40-14 voor en het uiteindelik 18 drieë gedruk en met 120-14 gewen. Die vleuels Sango Xamlashe en C Pretorius het elk drie keer agter die doellyn gaan kuier. Vier spelers – Sechaba Matsoele (heelagter), Anrich Alberts (flank), Ewan Coetzee (slot) en Benji Jansen van Vuuren (plaasvervanger-flank) – het elk twee keer gedruk. Stephan Janse van Rensburg (binnesenter), Damian Cederas (skrumskakel), Nardus Erasmus (plaasvervanger-agsteman) en Brits (plaasvervanger-heelagter) het vir die res gesorg. Nakkie Naudé (losskakel, tien), Matsoele, Xamlashe, Cederas en Coetzee (almal een elk) het met doelskoppe geslaag.